ຕຳຫຼວດ ຍິງ​ແກັ​ສ​ນ້ຳ​ຕາ ໃສ່ພວກ​ປະ​ທ້ວງ ​ໃນຮົງ​ກົງ ​ເພື່ອ​ກະ​ຈາຍ ພວກ​ເຂົາ​ເຈົ້າ
​ຕຳຫຼວດ​ໃນ​ຮົງ​ກົງ ໄດ້​ປະ​ນາມ​ການ​ກ່າວ​ຫາ​ດັ່ງ​ກ່າວ ທີ່​ວ່າພວກ​ເຂົາ​​ເຈົ້າ ​ໄດ້​ໃຊ້​ກຳ​ລັງ​ເກີນ​ຂອບ​ເຂດ​ຕໍ່​ພວກ​ປະ​ທ້ວງ​ທັງ​ຫຼາຍ ໂດຍ​ໂຕ້​ແຍ້ງວ່າ ພວກ​ເຈົ້າ​ໜ້າ​ທີ່​ຕຳຫຼວດ​ໄດ້​ສະ​ແດງ​ຄວາມ​ອົດກັ້ນ​ແລ້ວ.
ຕຳຫຼວດໄດ້ຍິງແກັສນ້ຳຕາເຂົ້າໃສ່ພວກປະທ້ວງຫຼາຍພັນຄົນຢູ່ຮົງກົງ ເພື່ອກະຈາຍພວກເຂົາເຈົ້າ ໃນວັນອາທິດວານນີ້ ລຸນຫຼັງການປະທ້ວງທີ່ສະຫງົບລົງນຶ່ງອາທິດ ການປະທ້ວງໄດ້ຖືກຈັດຂຶ້ນເພື່ອຕໍ່ຕ້ານການກະທຳຄວາມຮຸນແຮງຂອງຕຳຫຼວດ ໃນລະຫວ່າງທີ່ເກີດຄວາມບໍ່ສະຫງົບມາເປັນເວລາຫຼາຍເດືອນ ຢູ່ໃນເມືອງທີ່ປົກຄອງໂດຍຈີນ ຕຳຫຼວດກ່າວວ່າ ການປະທ້ວງໃນວັນອາທິດວານນີ້ ຊຶ່ງໄດ້ເກີດຂຶ້ນຢູ່ໃນຖະໜົນ ເນຕັນ ໃນບໍລິເວນສວນສາທາລະນະແຄມນ້ຳນັ້ນ ແມ່ນບໍ່ໄດ້ຮັບອະນຸຍາດ ພວກປະທ້ວງໄດ້ພາກັນຮ້ອງເຍາະເຢີ້ຍເຈົ້າໜ້າທີ່ຕຳຫຼວດ ໂດຍຮ້ອງຊື່ສຽດສີຕ່າງໆນາໆ ພ້ອມກັນນັ້ນ ພວກປະທ້ວງທົ່ວໄປ ກໍພາກັນຮ້ອງໂຮວ່າ “ຕໍ່ສູ້ເພື່ອຮົງກົງ” ໃນການປະເຊີນໜ້າກັບອຳນາດການປົກຄອງ ຕຳຫຼວດໃນຮົງກົງ ໄດ້ປະນາມການກ່າວຫາດັ່ງກ່າວ ທີ່ວ່າພວກເຂົາເຈົ້າ ໄດ້ໃຊ້ກຳລັງເກີນຂອບເຂດຕໍ່ພວກປະທ້ວງທັງຫຼາຍ ໂດຍໂຕ້ແຍ້ງວ່າ ພວກເຈົ້າໜ້າທີ່ຕຳຫຼວດໄດ້ສະແດງຄວາມອົດກັ້ນແລ້ວ ເມື່ອສັບປະດາແລ້ວນີ້ ຕຳຫຼວດກໍໄດ້ອອກມາຂໍໂທດ ຫຼັງຈາກທີ່ໄດ້ໃຊ້ປືນນ້ຳ ສີດໃສ່ ວັດອິສລາມແຫ່ງນຶ່ງ ແລະພວກຄົນທີ່ຍືນເບິ່ງເຫດການ ໃນຂະນະທີ່ ພະຍາຍາມຈະລະງັບການປະທ້ວງເພື່ອປະຊາທິປະໄຕຢູ່ ໃນເຂດທີ່ປົກຄອງດ້ວຍຕົນເອງເຄິ່ງນຶ່ງ ພວກປະທ້ວງໄດ້ກ່າວວ່າ ພວກເຂົາເຈົ້າຈະຈັດການເດີນຂະບວນເພື່ອພວກຊົນເຜົາ ແລະສາສະໜາ ທີ່ເປັນຊົນກຸ່ມນ້ອຍຕ່າງໆ ຫຼັງຈາກການປະທ້ວງຕໍ່ຕ້ານຕຳຫຼວດ ພວກປະທ້ວງຫຼາຍສິບພັນຄົນ ໄດ້ພາກັນລົງສູ່ຖະໜົນສາຍຕ່າງໆຢ່າງເປັນປົກກະຕິ ຕະຫຼອດໄລຍະ 4 ເດືອນຜ່ານມາ ຫຼັງຈາກມີການນຳສະເໜີຮ່າງກົດໝາຍສົ່ງຄົນຮ້າຍຂ້າມແດນ ທີ່ໄດ້ກາຍເປັນເລື້ອງຖົກຖຽງກັນ ຊຶ່ງພົນລະເມືອງດັ່ງກ່າວຫຼາຍຄົນຢ້ານວ່າ ຈະເຮັດໃຫ້ພວກເຂົາເຈົ້າມີຄວາມສ່ຽງ ທີ່ຈະຖືກສົ່ງໄປໃຫ້ພັກຄອມມິວນິສຂອງຈີນ ທີ່ຄວບຄຸມລະບົບຍຸຕິທຳ ນັ້ນ ລັດຖະບານ ຮົງກົງ ກໍໄດ້ຖອນຮ່າງກົດໝາຍດັ່ງກ່າວຢ່າງເປັນທາງການ ເມື່ອສັບປະດາແລ້ວນີ້ ແຕ່ການເດີນຂະບວນປະທ້ວງ ຍັງຂະຫຍາຍຂຶ້ນເລື້ອຍໆ ຊຶ່ງປະກອບດ້ວຍການຮຽກຮ້ອງ ໃຫ້ປະຕິຮູບດ້ານການເມືອງ ແລະໃຫ້ຕຳຫຼວດຮັບຜິດຊອບຕໍ່ການກະທຳຂອງຕົນ ອ່ານຂ່າວນີ້ຕື່ມ ເປັນພາສາອັງກິດ